สังคมข่าวหุ้น
*เงินลงทุนไหลท่วมตลาด
23 พ.ย. 2563

เกียรติก้อง ว่องไวยากร
*เงินลงทุนไหลท่วมตลาด
*ตลาดหุ้นไทยทะลุ 1,400 จุดไปเรียบร้อยแล้ว หลังจากกระแสเงินทุนไหลเข้าท่วมตลาดหุ้นและตราสารหนี้ มาตรการแบงก์ชาติเอาไม่อยู่ ค่าบาทแข็งโป๊ก เนื่องจากสภาพคล่องมีสูง ส่วนปัญหาม็อบชุมนุมพรุ่งนี้ อาจฉุดแรงซื้อบ้าง ด้านปัจจัยต่างประเทศวัคซีนป้องกันโควิด-19 เริ่มทดลองใช้เดือนหน้าแล้ว แนวรับ 1,410 จุด แนวต้าน 1,435 จุด
*กลุ่มแบงก์ยังไปต่อ นำโดย KBANK ขวัญใจกองทุนและต่างชาติ SCB, BBL, KTB  หุ้นใหญ่ยังแรง แนวโน้มดีรับปันผลงวดสิ้นปีนี้ ส่วนราคายังมีอัพไซด์เหลือให้เล่นพอสมควร แต่ระยะสั้นอาจมีแรงขายทำกำไรออกมาบ้างหลังจากราคาขึ้นมาอย่างต่อเนื่อง
*JAS ราคาพุ่งกระฉูดวานนี้ นักลงทุนแห่เก็งกำไร หลังบริษัทประกาศจ่ายปันผลระหว่างกาลสูง 0.20 บาท/หุ้น จากกำไรสะสม คิดเป็นอัตราผลตอบแทนสูง 6.9% งานนี้ทั้งวอลุ่มและราคามาด้วยกัน แนวต้าน 3.5 บาท ถ้าผ่านได้ไปลุ้นต่อ 3.75 บาท
*TMB มาแล้ว เป็นหุ้นต่ำบาทอยู่นาน แม้ผลประกอบการจะยังไม่ค่อยดี แต่ราคาถือว่าถูกมาก เมื่อเปรียบเทียบกับราคาต้นทุนที่กระทรวงการคลัง และกลุ่มทุนธนชาต 2 บาทกว่า ๆ ถือแล้ว ยังมีลุ้นรับเงินปันผลประจำปีนี้อีกด้วย เนื่องจากผลประกอบการหลังรวมงบธนชาตเป็นบวก เป้าหมายราคา 1.30 บาท
*BTS ยังต้องลุ้นต่อ หลังพล.อ.ประยุทธ์ จันทร์โอชา นายกรัฐมนตรี และรมว.กลาโหม เผยครม.ยังไม่มีการพิจารณาขยายเวลาสัมปทานรถไฟฟ้าสายสีเขียว โดยอยู่ระหว่างการจัดทำรายละเอียดเพิ่มเติมของกระทรวงมหาดไทย และหารือร่วมกับกระทรวงคมนาคม กรุงเทพมหานคร (กทม.) และ การรถไฟฟ้าขนส่งมวลชนแห่งประเทศไทย (รฟม.)
*หุ้นกลุ่มโรงพยาบาลน่าสน CHG โรงพยาบาลจุฬารัตน์  แนวโน้มไตรมาส 4/63 ดี  รายได้เติบโตดี ฐานต่ำเมื่อเทียบกับปีก่อน  รายได้โรงพยาบาลใหม่ทั้ง 2 แห่งที่เติบโตต่อเนื่อง ราคาเป้าหมาย 2.7 บาท
*SINGER กิตติพงศ์ กนกวิไลรัตน์ กรรมการผู้จัดการใหญ่ จับมือ ทิพยประกันชีวิต จำกัด (มหาชน) เสนอผลิตภัณฑ์ประกันชีวิตตลอดชีพ “TIPlife 95/2” และประกันชีวิต “คุ้มครองโรคมะเร็ง” เมื่อตรวจพบมะเร็งทุกระยะรับทันทีสูงสุด 1 ล้านบาท เบี้ยเริ่มต้นวันละ 3 บาท โดยผ่านช่องทางตัวแทน และช่องทางโทรศัพท์ (Telesales) ของบริษัท เอสจี โบรคเกอร์ จำกัด ซึ่งเป็นบริษัทในเครือของซิงเกอร์
*”วิรัตน์ ผูกไทย” ซีอีโอ บมจ.สตาร์ส ไมโครอิเล็กทรอนิกส์ (ประเทศไทย) หรือ SMT เผยแผนธุรกิจปี 64 โดยบริษัทฯ ตั้งเป้ายอดขายเติบโต 30% ชูกลยุทธ์ขยายตลาดไปยังกลุ่มผลิตภัณฑ์ใหม่ ๆ โดยใช้เทคโนโลยีขั้นสูงสร้างมูลค่าเพิ่มผลิตภัณฑ์เพื่อมุ่งเน้นให้ธุรกิจในระยะยาวเติบโตอย่างมีเสถียรภาพ ดันธุรกิจ Optics-Box Build เป็นดาวเด่น
*อัศวิน เตชะเจริญวิกุล ประธานเจ้าหน้าที่บริหารและกรรมการผู้จัดการใหญ่ บริษัท เบอร์ลี่ ยุคเกอร์ จำกัด (มหาชน) ปลื้มหลังได้เป็นหนึ่งในหุ้นยั่งยืน THAILAND SUSTAINABILITY INVESTMENT (THSI) ถือเป็นการตอกย้ำการดำเนินธุรกิจเพื่อให้ผู้มีส่วนได้ส่วนเสียต่าง ๆ ซึ่งรวมถึงผู้ถือหุ้นทุกคน เกิดความมั่นใจในแนวทางการพัฒนาอย่างยั่งยืนขององค์กร
*THAI เริ่มสตาร์ตใหม่ ชาญศิลป์ ตรีนุชกร รักษาการแทนกรรมการผู้อำนวยการใหญ่ บมจ.การบินไทย (THAI) เผยการจัดทำแผนฟื้นฟูกิจการคาดว่าจะแล้วเสร็จและเสนอให้เจ้าหนี้พิจารณาเพื่อโหวตรับแผนฯ ในช่วงปลายปีนี้หรือต้นปีหน้า หลังขณะนี้อยู่ระหว่างการสรุปตัวเลขหนี้สินทั้งหมด ซึ่งหากเจ้าหนี้รับแผนฯ ก็จะสามารถดำเนินการตามแผนฟื้นฟูได้ภายในไตรมาส 1/64